Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 635/12/5511	Žilina, 20.11.2012
EEČ : 2-43-451-2012

U Z N E S E N I E

Trestná vec:	obvinený XXXXX  
Prečin:	Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V období mesiacov február až apríl 2012 pod zámienkou prostredkovania kúpy ojazdeného osobného motorového vozidla zn. VW Passat Combi, rok výroby 2002 až 2004, v zahraničí a zabezpečenia jeho dovozu na územie SR, postupne vylákal od XXXXX sumu v celkovej výške 4.000,-Eur, avšak žiadne motorové vozidlo mu nedodal a ani mu finančnú hotovosť na zaplatenie kúpnej ceny vozidla nevrátil, čím svojím konaním spôsobil XXXXX škodu vo výške 4.000,-Eur.

Podľa §216 odsek 2 Trestného poriadku je určená obvinenému skúšobná doba v trvaní 24 mesiacov.
Podľa § 216 odsek 3 Trestného poriadku ukladám obv. XXXXX, aby v zmysle dohody o náhrade škody, ktorú uzavrel s poškodeným v konaní pred probačným a mediačným úradníkom, v priebehu skúšobnej doby poškodenému uhradil spôsobenú škodu.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa OR PZ, OKP, OEK, Žilina zo dňa 05.08.2012 pod sp. zn. ČVS:ORP-723/3-OEK-ZA-2012 bolo podľa § 199 ods. 1 Tr. por. začaté trestné stíhanie a súčasne bolo podľa § 206 ods. 1 Tr. por. vznesené obvinenie XXXXX pre prečin podvodu podľa § 221 ods. 1, ods. 2 Tr. zák. na tom skutkovom základe, ako je uvedené vo výrokovej časti tohto uznesenia. 

Dňa 01.10.2012 mi vyšetrovateľ PZ predložil po skončení skráteného vyšetrovania vec s návrhom na podanie obžaloby. Následne som vec postúpil probačnému a mediačnému úradníkovi Okresného súdu v Žiline za účelom vykonania mediácie a vytvorenia podmienok na podmienečné zastavenie trestného stíhania. 

V konaní pred probačným a mediačným úradníkom sa obvinený priznal k spáchaniu prečinu a dal súhlas k podmienečnému zastaveniu trestného stíhania. V konaní pred probačným a mediačným úradníkom sa súčasne obvinený zaviazal, že uhradí poškodenému XXXXX celú spôsobenú škodu, t.j. 4.000,-Eur, pričom obvinený sa zaviazal uhradiť spôsobenú škodu prostredníctvom dvadsiatichtroch splátok po 170,-Eur a v jednej splátke vo výške 90,-Eur vždy najneskôr do 25. dňa v mesiaci, pričom prvá splátka bude realizovaná najneskôr do 25. decembra 2012 a posledná splátka bude realizovaná najneskôr do 25. novembra 2014. Splátky bude uhrádzať na účet poškodeného vedený vo XXXXX., číslo účtu: XXXXX. Obvinený sa súčasne zaviazal, že predloží doklad o zaplatení každej splátky probačnému a mediačnému úradníkovi do troch pracovných dní odo dňa jej úhrady.

Poškodený XXXXX v konaní pred probačným a mediačným úradníkom uviedol, že žiada od obvineného náhradu škody, ktorú si nárokoval aj v prípravnom konaní a to vo výške 4.000,-Eur, pričom túto sumu žiada uhradiť na vyššie uvedený účet vedený vo XXXXX.. Poškodený súčasne súhlasil s tým, aby bola uvedená vec riešená podmienečným zastavením trestného stíhania a taktiež vyhlásil, že súhlasí so splátkovým kalendárom, ktorý je obsahom dohody o náhrade škody uzavretej s obvineným v rámci mediácie. Poškodený súčasne vyhlásil, že dodržaním podmienok tejto dohody sú jeho nároky  vo vzťahu k obvinenému v súvislosti s náhradou škody v celom rozsahu uspokojené.

Za prečin podvodu podľa § 221 ods. 1, ods. 2 Tr. zák. možno uložiť trest odňatia slobody na 1 rok až 5 rokov. 

Podľa § 10 ods. 1 písm. b/ Tr. zák. prečin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou 5 rokov.

Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné  potrebné opatrenia  na jej náhradu, a
c/  vzhľadom na osobu obvineného, s prihliadnutím na jeho doterajší život a na okolnosti prípadu, možno  takéto rozhodnutie považovať za dostačujúce. 

Obvinený XXXXX nemá v registri trestov GP SR žiadny záznam a nemá záznam ani v evidencii priestupkov OÚ, OVVS, Žilina. 

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na 1 rok až 5 rokov. Skúšobná doba sa začína právoplatnosťou tohto uznesenia o podmienečnom zastavení trestného stíhania.

Obvinenému bola určená skúšobná doba v trvaní 24 mesiaocv, ktorú vzhľadom na závažnosť trestného činu, na jeho následky a vzhľadom na osobu obvineného považujem za postačujúcu na zabezpečenie preventívneho i výchovného účelu trestného stíhania. Súčasne bola obvinenému uložená povinnosť, aby v priebehu plynutia skúšobnej doby podmienečného zastavenia trestného stíhania uhradil spôsobenú škodu, tak, ako to vyplýva z dohody, ktorú obvinený uzavrel s poškodeným v rámci mediačného konania. 

Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Vzhľadom na vyššie uvedené skutočnosti som preto rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok.

JUDr. Ľuboš Kríž
prokurátor